સરખેજની ટીપી સ્કીમ નંબર ૮૭ અને ૮૯ હેઠળ સરખેજ હાઇવે પરના ૧ર મીટર પહોળા સર્વિસ રોડ પર વર્ષો જૂનાં દબાણ હતાં. કેટલાક લોકોએ નાની-મોટી કાચી-પાકી દુકાનો બાંધીને દબાણ ઊભાં કર્યાં હતાં. આ ઉપરાંત બીયુ પરમિશન લેવાની પણ આ દબાણકર્તાઓઅે મ્યુનિસિપલ તંત્રની પરવા કરી ન હતી. અંદાજે ૪૦૦ જેટલા દબાણનો પ્રશ્ન ગૂંચવાયેલો હતો. જોકે ચાર મહિના અગાઉ નવા પશ્ચિમ ઝોનના એસ્ટેટ વિભાગ દ્વારા સર્વિસ રોડના ગેરકાયદે બાંધકામને હટાવવાની દબાણકર્તાઓને નોટિસ ફટકારાઇ હતી. મ્યુનિસિપલ કોર્પોરેશનની નોટિસ મળતાં દબાણકર્તાઓમાં ભારે ગભરાટ ફેલાઇ ગયો હતો. નોટિસની બજવણી કરાયા બાદ જે તે દબાણકર્તાઓની વાંધાની સુનાવણી કરાઇ હતી, પરંતુ આ મામલે કેટલાક દબાણકર્તાઓએ હાઇકોર્ટના દરવાજા ખખડાવ્યા હતા. હાઇકોર્ટમાં મ્યુનિસિપલ કોર્પોરેશનની તરફેણમાં ચુકાદો આપ્યો હતો, તેમ છતાં હાઇકોર્ટના ચુકાદાની સામે નવેસરથી ફેરવિચારણા કરવાની અરજી અમુક દબાણકર્તાઓએ દાખલ કરતાં ગત તા.૪ એપ્રિલે આ બાબતતી હાઇકોર્ટમાં સુનાવણી પૂર્ણ થઇ હતી.